Karol Rimely

Karol František Rimely (* 4. február 1825, Ostrihom – † 13. január 1904, Žiar nad Hronom), bol rímskokatolícky biskup, 10. diecézny biskup banskobystrickej diecézy a cirkevný historik.

 Životopis 
Narodil sa 4. februára  1825 v Ostrihome do rodiny Františka Rimelyho a Alžbety, rod. Szloboda. Deň po narodení dostal pri krste mená Karol František. Študoval na gymnáziu v Ostrihome a v Bratislave. Filozofiu absolvoval v Trnave v rokoch 1840-1842, a v rokoch 1842-1846 pokračoval štúdiom teológie vo Viedni, ktoré ukončil ziskom titulu doktor teológie. 21. júna 1848 bol vysvätený za kňaza. Pôsobil ako pedagóg na seminári v Ostrihome a na Pázmaneu vo Viedni. V roku 1867 sa stal kanonikom bratislavskej kapituly. Od roku 1868 vyučoval maďarský jazyk a literatúru následníka rakúsko-uhorského trónu korunného princa Rudolfa a jeho dve sestry Gizelu a Klotildu. V roku 1870 bol vymenovaný za titulárneho opáta opátstva Lekýr (, dnes časť obce Hronovce). V roku 1893 bol zvolený za farára v Bratislave. 25. mája 1893 bol vymenovaný za banskobystrického biskupa a 27. augusta 1893 prijal biskupskú vysviacku z rúk ostrihomského arcibiskupa kardinála Kolosa Vaszaryho. Nástupom na biskupský stolec sa stal aj členom hornej komory uhorského parlamentu.

Počas svojho pôsobenia na biskupskom stolci dal prestavať na vlastné náklady (60.000 korún) banskobystrický seminár z jednoposchodového na dvojposchodový. Taktiež sa zaslúžil o rekonštrukciu biskupského sídla vo Svätom Kríži (Žiar nad Hronom).

Medzi jeho najvýznamnejšia literárno-vedecké diela patria dejiny viedenského Pázmanea a bratislavskej kapituly. Tlačou mu vyšlo viacero príležitostných kázní a článkov, bol spoluautorom Magyar Egyetemes Encyklopaedie (Uhorská univerzitná encyklopédia). 

Zomrel 13. januára 1904 a bol pochovaný v biskupskej krypte v Žiari nad Hronom.

 Ocenenia 
 rytiersky kríž Leopoldovho radu, 1876
 veľkokríž Radu Františka Jozefa, 1898

 Dielo 



 Referencie 

 Literatúra 
 Slovenský biografický slovník


 Externé odkazy 
 Indexovaný prepis záznamu o krste v matrike

 Verejná knižnica M. Kováča B. Bystrica - katalóg Clavius - záznam Rimely, Karol, 1825-1904
 Capitulum insignis ecclesiae collegiatae Posoniensis ... z r. 1880 - dostupné v Digitálnej  knižnici UKB

Kategória:Biskupi Banskobystrickej diecézy do roku 1918
Kategória:Slovenskí historici
Kategória:Uhorskí historici
Kategória:Cirkevní historici
Kategória:Osobnosti z Ostrihomu